Privaat skool moet sluit oor lyfstrafArgieffoto van leerlinge by Cefups Academy Foto: wikivillage.co.za ŉ Privaat skool in Mpumalanga is aangesê om sy deure te sluit, aangesien lyfstraf by dié skool toegepas word, het die City Press Sondag berig. Die provinsiale departement van onderwys het gesê hy gaan die Cefups Academy naby Nelspruit se registrasie terugtrek, aangesien ŉ ondersoek bevind het dat personeel by die skool die leerlinge pakslae gee. Die departement het Donderdag aan die skool gesê hy moet sy deure vanaf 1 Januarie 2015 sluit. Leerlinge betaal R60 000 skoolgeld per jaar by die skool. Jasper Zwane, woordvoerder van die departement, het gesê die hoof, Simon Mkhatshwa, beplan om appèl aan te teken teen die besluit. ŉ Leerling, Paballo Seane (19) is in Augustus in die hospitaal oorlede nadat sy glo by die skool met ŉ sambok geslaan is. Niemand is nog aangekla in verband met haar afsterwe nie, maar volgens die koerant is die polisie besig met ŉ geregtelike doodsondersoek. Die skool voer aan Seane is dood nadat sy Savlon gedrink het. Een van haar vriendinne het egter aan die koerant gesê sy is twee dae na mekaar met ŉ sambok geslaan omdat sy nie goed gevaar het in haar toetse nie. “Al die matrikulante, buiten een seun wat geslaag het, het vyf houe gekry omdat hulle nie goed gedoen het in die Wiskunde-toets nie,” het die leerling gesê. “Hulle het die tweede dag hul punte vir die Engelse toets ontvang en Paballo het minder as 65% behaal. Sy het meer as 40 houe gekry.” ŉ Verpleegster by Nelspruit se MediClinic het aan die koerant bevestig Seane is geslaan.